លោក ហ៊ុន សែន ថា​​មិន​ចង់​​ដាក់​ប្រទេស​ក្នុង​គ្រា​អាសន្ន ទោះ​ការ​ឆ្លង​ក្នុង​សហគមន៍​បន្ត​កើន​ឡើង
លោក អ៊ូ វីរៈ ប្រធាន​វេទិកា​អនាគត​ដែល​ជា​ស្ថាប័ន​ស្រាវ​ជ្រាវ​គោល​នយោបាយ ​មាន​ប្រសាសន៍​ថា​ការ​សម្រេច​របស់​រដ្ឋាភិបាល​មិន​ប្រកាស​​ដាក់​ប្រទេស​​ក្នុង​ភាពអាសន្ន​នៅ​ពេល​នេះ គឺ​ជា​ការ​សម្រេច​ចិត្ត​ត្រឹមត្រូវ។
ភ្នំពេញ — លោកនាយករដ្ឋមន្រ្តី ហ៊ុន សែន កាលពីថ្ងៃអាទិត្យ បានលើកឡើងថារដ្ឋាភិបាលមិនទាន់ជ្រើសរើសជម្រើសនៃការប្រកាសដាក់ប្រទេសក្នុងគ្រាអាសន្ននៅឡើយទេ តាមច្បាប់គ្រប់គ្រងប្រទេសក្នុងគ្រាអាសន្ន ដែលត្រូវបានអនុម័តកាលពីចុងខែមេសា បើទោះករណីឆ្លងជំងឺកូវីដក្នុងសហគមន៍ បន្តកើនឡើងក៏ដោយ។ កាលពីចុងខែវិច្ឆិកា លោក ហ៊ុន សែន បានប្រកាសទុករយៈពេល១៥ថ្ងៃ ក្នុងការទប់ស្កាត់ការរាតត្បាតជំងឺកូវីដ១៩ ក្នុងសហគមន៍លើកដំបូង ដែលរហូតមកដល់ពេលនេះនៅសល់ប្រមាណ១០ថ្ងៃទៀត។ ក្រសួងសុខាភិបាលកម្ពុជាបានប្រកាសការឆ្លងជំងឺនេះចូលសហគមន៍លើកដំបូងក្នុងប្រទេស កាលពីចុងខែវិច្ឆិកា ដែលគិតមកត្រឹមថ្ងៃច័ន្ទនេះ មានអ្នកឆ្លងសរុបក្នុងព្រឹត្តិការណ៍ឆ្លងសហគមន៍នេះ កើនដល់៣២នាក់ដោយរួមទាំងអ្នកឆ្លង២នាក់ចុងក្រោយគេបង្អស់នៅថ្ងៃនេះផងដែរ។ នៅលើទំព័រហ្វេសប៊ុក លោកនាយករដ្ឋមន្រ្តី ហ៊ុន សែន បានបង្ហោះសារថាលោកបានត្រៀមបម្រុងទុកនូវលិខិតនានា សម្រាប់ស្នើថ្វាយព្រះមហាក្សត្រ ដើម្បីប្រកាសដាក់ប្រទេសក្នុងគ្រាមានអាសន្ន។ ប៉ុន្តែលោកថាលោកមិនចង់ទៅដល់ចំណុចនេះទេ ដោយសារវាអាចប៉ះពាល់ធំធេងដល់សេដ្ឋកិច្ចនិងជីវភាពរបស់ប្រជាជន។ បន្ថែមពីលើសារនៅលើទំព័រហ្វេសប៊ុក លោក ហ៊ុន សែន ក៏មានសារជាសំឡេង ដែលត្រូវបានផ្សព្វផ្សាយទៅកាន់សាធារណជន និងបណ្តាញសារព័ត៌មានផងដែរ។ លោក ហ៊ុន សែន បានថ្លែងថា៖ «ក៏ប៉ុន្តែខ្ញុំមិនចង់ដើរទៅដល់ជំហានបែបនេះនោះទេ ព្រោះវាធ្វើឲ្យសេដ្ឋកិច្ចកម្ពុជានឹងគាំងទាំងស្រុងតែម្តង ប្រសិនបើបិទប្រទេស ឬក៏បិទផ្នែកណាមួយរបស់ប្រទេស»។ លោក ហ៊ុន សែន ក៏បានបញ្ជាឲ្យអាជ្ញាធរគ្រប់លំដាប់ថ្នាក់ចុះពិនិត្យទីតាំងអាជីវកម្មទាំងអស់ឲ្យអនុវត្តឲ្យបានត្រឹមត្រូវ តាមវិធានការណែនាំសុវត្ថិភាពរបស់ក្រសួងសុខាភិបាល។ លោកបញ្ជាក់ថារដ្ឋាភិបាលពុំមានជម្រើសអ្វីក្រៅពីការធានាឲ្យមានការរក្សាគម្លាតពីគ្នា និងការពាក់ម៉ាសឲ្យជាប់លាប់ទេ។ លោកបន្ថែមថា៖«ប្រសិនបើទីកន្លែងនោះមិនព្រមអនុវត្តទេ សូមប្រើអំណាចរបស់រដ្ឋបាលខេត្តរាជធានី ដើម្បីបិទហាងនោះ ជាបណ្តោះអាសន្នសិន»។ លោក ង៉ែត ជូ អ្នកវិភាគសេដ្ឋកិច្ចមួយរូប មានប្រសាសន៍ថាបណ្តាប្រទេសដែលមានឆ្លងជំងឺកូវីដ១៩ ធ្ងន់ធ្ងរ មិនប្រកាសដាក់ប្រទេសក្នុងភាពអាសន្ននោះទេ ដោយគ្រាន់តែផ្អាកការធ្វើដំណើរនៅក្នុងតំបន់ណាមួយជាបណ្តោះអាសន្ន ដើម្បីធានាថារដ្ឋាភិបាលអាចគ្រប់គ្រងស្ថានការណ៍បាន។ លោកយល់ថាមកដល់ពេលនេះ គួរតែមានការហាមឃាត់ការធ្វើដំណើរនៅតំបន់ណាមួយ ដោយលោកមើលឃើញថា«សញ្ញាកាន់តែអាក្រក់ទៅ»។ លោកឧទាហរណ៍ ដូចជានៅតំបន់ច្បារអំពៅរាជធានីភ្នំពេញ ដែលត្រូវបានរកឃើញមានករណីឆ្លងជាបន្តបន្ទាប់។ លោកថ្លែងប្រាប់VOAថា៖ «យើងផ្អាកមួយរយៈ វាមិនមានអីអាក្រក់ពេកទេ។ រឿងសេដ្ឋកិច្ច វាជារឿងបន្ថែមលើសុខភាព បន្ថែមទៅលើអ្វីដែលមនុស្សអាចរស់នៅបាន។ ហើយបើសិនជាយើងគិតតែរឿងសេដ្ឋកិច្ច ហើយយើងមានបញ្ហា យើងឆ្លង»។ លោកបន្ថែមថាសមត្ថភាពរបស់កម្ពុជានៅក្នុងការផ្តល់សេវាសុខភាពសាធារណៈនៅមានកម្រិត ដែលលោកថានឹងមានការលំបាក ប្រសិនបើមានការឆ្លងច្រើន។ លោក អ៊ូ វីរៈ ប្រធានវេទិកាអនាគតដែលជាស្ថាប័នស្រាវជ្រាវគោលនយោបាយ មានប្រសាសន៍ថាការសម្រេចរបស់រដ្ឋាភិបាលមិនប្រកាសដាក់ប្រទេសក្នុងភាពអាសន្ននៅពេលនេះ គឺជាការសម្រេចចិត្តត្រឹមត្រូវមួយ ដោយសារស្ថានភាពមើលទៅមិនធ្ងន់ធ្ងរដូចប្រទេសដទៃ បើទោះជាប្រជាជនមានការភ័យខ្លាចក៏ដោយ។ លោកមានប្រសាសន៍ថា៖ «ការដែលលោកនាយករដ្ឋមន្រ្តីសម្រេចមិនទាន់ដាក់ប្រទេសក្នុងភាពអាសន្ន ខ្ញុំថាជារឿងមួយត្រឹមត្រូវ។ មួយទៀត យើងត្រូវព្រួយបារម្ភ [ប៉ុន្តែត្រូវមាន]ការថ្លឹងថ្លែងជាមួយនឹងសេដ្ឋកិច្ច ជាពិសេសជាមួយនឹងអ្នកក្រ ឬមួយអ្នកដែលព្រួយបារម្ភអំពីចំណូលប្រចាំថ្ងៃ គឺខ្ញុំមើលឃើញច្រើនមែនទែន។ អ្នកលក់តាមផ្លូវ គឺគាត់អត់អាចបាត់បង់ចំណូលបានទេ»។ លោក អ៊ូ វីរៈ បន្ថែមថាតាមការចុះស្រាវជ្រាវរបស់ក្រុមការងារ និងដៃគូស្រាវជ្រាវរបស់ស្ថាប័នលោក ប្រជាពលរដ្ឋកម្ពុជារហូតដល់២០ភាគរយ ប្រឈមនឹងភាពអត់ឃ្លានក្នុងពេលជួបវិបត្តិជំងឺកូវីដ១៩នេះ។ លោកបន្តថាការបន្តតាមស្វែងរកមនុស្សដែលពាក់ព័ន្ធ និងបើកការធ្វើតេស្តរកវីរុសកូរ៉ូណាក្នុងចំណោមប្រជាជនឲ្យបានច្រើន ជារឿងចាំបាច់នៅពេលនេះ។ លោក អ៊ូ វីវៈ បន្ថែមថាបើទោះដាក់ប្រទេសក្នុងគ្រាអាសន្ន ស្ថានភាពក្នុងប្រទេសមិនផ្លាស់ប្តូរអ្វីគួរឲ្យកត់សម្គាល់នោះទេ ដោយសារលោកថារដ្ឋាភិបាលកម្ពុជា មាន«អំណាចលើសលប់»រួចទៅហើយ បើទោះជាមិនទាន់ដាក់ប្រទេសក្នុងគ្រាអាសន្ន។ លោកថ្លែងថា៖ «ប៉ុន្តែនៅក្នុងប្រទេសកម្ពុជា អំណាចរបស់រដ្ឋាភិបាលយើង នីតិប្រតិបត្តិយើង គឺគាត់មានលើសលប់តាំងពីដើមមក។ អញ្ចឹងទោះបីដាក់ ក៏គាត់នៅមានអំណាច មិនដាក់ ក៏គាត់នៅមានអំណាច»។ បើតាមលោក អ៊ូ វីរៈ រាជធានីភ្នំពេញមានភាពស្ងប់ស្ងាត់នៅពេលនេះ ដែលលោកថាជារឿងល្អមួយដែលប្រជាពលរដ្ឋមានការប្រុងប្រយ័ត្ន។ កាលពីថ្ងៃទី៩ ខែមេសា ឆ្នាំ២០២០ លោក ហ៊ុន សែន ធ្លាប់បានចេញបទបញ្ជាមួយដែលកំហិតការធ្វើដំណើរមួយចំនួន ដើម្បីទប់ទប់ស្កាត់ការរាតត្បាតនៃជំងឺកូវីដ១៩។ បទបញ្ជានេះត្រូវបានមើលឃើញថាមានគោលដៅទប់ស្កាត់ការធ្វើដំណើររបស់កម្មករកាត់ដេរទៅស្រុកកំណើត ដើម្បីចូលរួមអបអរចូលឆ្នាំខ្មែរ។ បទបញ្ជាកំហិតការធ្វើដំណើរកាលនោះ ធ្វើឡើងក្នុងពេលរដ្ឋាភិបាលកំពុងរៀបចំសេចក្តីព្រាងច្បាប់មួយស្តីពីការគ្រប់គ្រងប្រទេសក្នុងគ្រាមានអាសន្ន ដែលនឹងផ្តល់អំណាចដល់រដ្ឋាភិបាលក្នុងការដាក់ប្រទេសក្នុងគ្រាមានអាសន្ន ពេលមានជំងឺរាតត្បាត និងភាពវឹកវរធ្ងន់ធ្ងរដល់សន្តិសុខជាតិ និងសណ្តាប់ធ្នាប់សាធារណៈ។ ច្បាប់នេះត្រូវបានប្រកាសឲ្យប្រើប្រាស់កាលពីចុងខែមេសា។ ក្រុមអ្នករិះគន់មួយចំនួនយល់ថាច្បាប់ដាក់ប្រទេសក្នុងគ្រាមានអាសន្ននេះ អាចនាំទៅរកការរាំងខ្ទប់បន្ថែមទៀតនូវការប្រើប្រាស់សិទ្ធិស៊ីវិល និងសេរីភាពផ្សេងទៀត រួមមានសេរីភាពដើរហើរ ការបញ្ចេញមតិ ការជួបប្រជុំ ឬការប្រមូលផ្តុំដោយសន្តិវិធីជាដើម៕